คปภ.ลดความเสี่ยงลงทุนประกัน
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
21 ส.ค. 2554

หดสัดส่วนลงทุนหุ้นเหลือ16% ฝากเงินเดือนเดียวก็ไม่อนุญาต
โพสต์ทูเดย์ — คปภ.ปรับลดการตั้งสำรองความเสี่ยงบริษัทประกัน ลดสัดส่วนลงทุนหุ้น
นางจันทรา บูรณฤกษ์ เลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า ปี 2553 จะให้บริษัทประกันวินาศภัยและบริษัทประกันชีวิตทุกบริษัทเข้าสู่ระบบการทดลองดำรงเงินกองทุนตามประเภทความเสี่ยง (RBC) จากปี 2552 ที่ให้สมัครใจ ซึ่งปี 2553 ทางคปภ. ได้มีการปรับอัตราส่วนความเสี่ยงในการดำรงเงินกองทุนตามประเภทความเสี่ยงใหม่ เพื่อให้สอดคล้องกับการลงทุนในปัจจุบัน จากปี 2552 ที่ใช้อัตราส่วนความเสี่ยงสูงมาก
“ในฐานะนายทะเบียน เราให้เวลาบริษัทประกันเขาทำการปรับปรุงระบบบันทึกข้อมูลและระบบบัญชีให้สอดคล้องกับมาตรฐานสากล ซึ่งปี 2554 ก็จะเริ่มใช้จริง แต่การใช้ RBC เราจะทำแบบค่อยเป็นค่อยไป” นางจันทรา กล่าว
แหล่งข่าวจากคปภ. เปิดเผยว่า คปภ.ได้มีการปรับปรุงค่าความเสี่ยงด้านการเปลี่ยนแปลงอัตราดอกเบี้ยสำหรับเงินฝาก ซึ่งจะพิจารณาตามระยะเวลาคงเหลือ และอันดับความน่าเชื่อถือ เช่น เงินฝากระยะสั้นอายุไม่เกิน 1 เดือน ปี 2552 ใช้ที่ 0.25% ปรับใหม่ให้ไม่มีความเสี่ยง นั้นหมายความว่าเดิมฝาก 100 บาท ต้องสำรองความเสี่ยง 0.25% ซึ่งเกณฑ์ใหม่ไม่ต้องสำรองเงินฝากในส่วนนี้ ส่วนระยะเวลาฝากอื่นๆ ยังเท่าเดิม เช่น เงินฝาก 1 เดือนไม่เกิน 6 เดือน อยู่ที่ 0.25% อายุ 6 เดือนไม่ถึง 12 เดือน อยู่ที่ 0.50% 
นอกจากนี้ ปรับค่าความเสี่ยงจากการลงทุนในตราสารทุน เพื่อให้สอดคล้องกับเกณฑ์ที่ธนาคารแห่งประเทศไทยใช้ในการกำกับสถาบันการเงิน โดยตราสารทุนในตลาดหลักทรัพย์แห่งประเทศไทยและตลาดหลักทรัพย์อื่นที่ได้รับอนุญาต ปรับเหลือ 16% จากปี 2552 ที่ให้สำรองความเสี่ยง 24% ส่วนการลงทุนในตราสารทุนอื่นปรับใหม่เหลือ 20% จากปี 2552 ที่ให้สำรอง 32% ปรับค่าความเสี่ยงจากการเปลี่ยนแปลงราคาของอสังหาริมทรัพย์ที่ใช้ในการประกอบธุรกิจเหลือ 4% จากปี 2552 ใช้เกณฑ์การตั้งสำรองความเสี่ยงที่ 8% ส่วนอสังหาริมทรัพย์สำหรับวัตถุประสงค์อื่นยังคงใช้เกณฑ์เดิมคือที่ 16% 
สำหรับการปรับปรุงตัวเลขการตั้งสำรองการลงทุนใหม่นี้ จะทำให้บริษัทประกันมีระดับเงินกองทุนที่ไม่ผันผวนเกินไป ทำให้สะท้อนภาพราคาตลาดในปัจจุบันได้ชัดเจนขึ้น ซึ่งคาดว่าจะเริ่มทดสอบการดำรงเงินกองทุนตามประเภทความเสี่ยง (RBC) ได้ทุกบริษัทภายในเดือนก.ค.นี้ เพราะขณะนี้หลายบริษัทอยู่ระหว่างการปรับปรุงระบบบัญชีให้ได้มาตรฐานสากล
รวมทั้ง ยังมีการผ่อนปรนกรณีที่บริษัทประกันภัยมีการกระจายความเสี่ยงการลงทุนแต่ละประเภท ไปหักลดเงินกองทุนที่ใช้รองรับความเสี่ยงด้านการตลาดโดยรวมด้วย เพื่อสร้างแรงจูงใจให้มีการกระจายความเสี่ยงในการลงทุนแต่ละสินทรัพย์ให้มากขึ้น และยังแก้ไขเกณฑ์การวัดความเสี่ยงด้านการกระจุกตัวของการประกันภัยต่อ ที่มีการให้เพิ่มอัตราส่วนการสำรองที่สูงขึ้นจาก 0%25% เป็น 50%